แบงก์ชาติชี้ ยอดสินเชื่อ ต.ค.ชะลอตัว
ธปท.เผยยอดปล่อยกู้ในเดือน ต.ค.ปีนี้หดตัว จาก 5.7% เหลือ 5.2%
9 ธ.ค. 2558

ธปท.เผยยอดปล่อยกู้ในเดือน ต.ค.ปีนี้หดตัว จาก 5.7% เหลือ 5.2%
ธนาคารแห่งประเทศไทย (ธปท.) รายงานภาวะสินเชื่อเดือน ต.ค. 2558 ว่า ทั้งระบบมีการปล่อยกู้ 15.8301 ล้านล้านบาท โต 5.2% ถือว่าชะลอตัวจากเดือน ก.ย. 2558 ที่มียอดปล่อยกู้ 15.8309 ล้านล้านบาท เติบโต 5.7% เนื่องจากปริมาณการระดมทุนของภาคธุรกิจ โดยเฉพาะสินเชื่อใหม่ปรับลดลงจากเดือนก่อน
สำหรับปริมาณการระดมทุนของภาคธุรกิจปรับลดลง ยกเว้นการระดมทุนของภาคอสังหาริมทรัพย์ที่ยังเติบโตได้ต่อเนื่อง ส่วนสินเชื่อใหม่ที่ให้กับภาครัวเรือนปรับลดลงต่อเนื่อง จากการลดลงของสินเชื่อเพื่อการบริโภคส่วนบุคคลเป็นหลัก สะท้อนความระมัดระวังในการใช้จ่ายของครัวเรือน และความระมัดระวังในการปล่อยกู้ของสถาบันการเงิน ที่กังวลหนี้ที่ไม่ก่อให้เกิดรายได้ (เอ็นพีแอล) ที่ทยอยสูงขึ้น 
สำหรับสินเชื่อเพื่อที่อยู่อาศัยก็ปรับลดลงค่อนข้างมาก แต่ ธปท.คาดว่าเป็นปัจจัยชั่วคราวจากการชะลอการตัดสินใจขอสินเชื่อของครัวเรือน เพื่อรอความชัดเจนของมาตรการกระตุ้นอสังหาริมทรัพย์ของรัฐบาล
ทั้งนี้ ภาวะการปล่อยสินเชื่อใหม่ที่ลดลงมากกว่าการเพิ่มขึ้นของเงินฝาก ส่งผลให้อัตราส่วนเงินให้สินเชื่อต่อเงินฝากรวมตั๋วแลกเงินของธนาคารพาณิชย์ ปรับลดลงจาก 97.3% ในเดือน ก.ย. เหลือ 96% ในเดือน ต.ค.